FI Euroopan unionin virallinen lehti L 89/5

KOMISSION ASETUS (EU) N:o 270/2012,

annettu 26 päivänä maaliskuuta 2012,

Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse amidosulfuronin, atsoksistrobiinin, bentatsonin, biksafeenin, syprokonatsolin, fluopyramin, imatsapikin, malationin, propikonatsolin ja spinosadin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan

sekä katsoo seuraavaa:

(1) Atsoksistrobiinin, bentatsonin, biksafeenin, malationin ja propikonatsolin jäämien enimmäismäärät vahvistettiin asetuksen (EY) N:o 396/2005 liitteessä II ja liitteessä III olevassa B osassa. Amidosulfuronin, syprokonatsolin, flusilatsolin, malationin ja spinosadin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa. Fluopyramin ja imatsapikin osalta ei ole aiemmin vahvistettu jäämien enimmäismääriä asetuksen (EY) N:o 396/2005 liitteissä, joten on sovellettu oletusarvoa 0,01 mg/kg.

(2) Atsoksistrobiinia tehoaineena sisältävän kasvinsuojeluaineen käyttöä sinapinsiemeniin, unikonsiemeniin ja ruistankion siemeniin koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.

(3) Bentatsonin osalta tällainen hakemus tehtiin sen käytöstä palkovihanneksiin ja tuoreisiin yrtteihin. Biksafeenin osalta tällainen hakemus tehtiin sen käytöstä rapsinsiemeniin, pellavansiemeniin, sinapinsiemeniin ja unikonsiemeniin. Amidosulfuronin osalta tällainen hakemus tehtiin sen käytöstä nautaeläinten rasvaan, munuaisiin, maksaan ja maitoon ottaen huomioon sen nykyiset käyttötavat märehtijöiden ruokinnassa käytettävissä viljakasveissa ja ruohossa. Syprokonatsolin osalta tällainen hakemus tehtiin sen käytöstä rapsinsiemeniin. Fluopyramin osalta tällainen hakemus tehtiin sen käytöstä siemenhedelmiin, mansikoihin, viinirypäleisiin, porkkanoihin, sipuleihin, varhaissipuleihin, tomaatteihin, sokerimaissiin, Cucurbitaceae-heimon vihanneksiin, kukinnon muodostaviin kaaleihin, ruusukaaliin, keräkaaliin, kiinankaaliin, vuonankaaliin, lehtisalaattiin, vihanneskrassiin, krassikanankaaliin, sinappikaaliin, mustasinappiin, Brassica spp:n lehtiin ja ituihin, latva-artisokkiin, purjoon, persikoihin, paprikoihin, silpimättömiin ja silvittyihin herneisiin, rapsinsiemeniin, vehnään sekä eläintuotteisiin ottaen huomioon käyttötavat elintarviketuotantoon käytettävien kotieläinten ruokinnassa käytettävissä rehukasveissa. Juureksissa ja juurimukuloissa, sipuleissa, kaalissa, hedelmävihanneksissa, lehtivihanneksissa ja yrteissä kyseistä ainetta voi esiintyä myös edellisten satojen käsittelyn jäljiltä. Sen vuoksi tehtiin hakemus jäämien enimmäismäärien korottamiseksi myös näiden satojen osalta. Propikonatsolin osalta tällainen hakemus tehtiin sen käytöstä riisiin. Spinosadin osalta tällainen hakemus tehtiin sen käytöstä karhunvatukoihin, vadelmiin, banaaneihin, retiiseihin ja retikoihin sekä persiljaan.

(4) Asetuksen (EY) N:o 396/2005 6 artiklan 2 ja 4 kohdan mukaisesti tehtiin hakemus flusilatsolin käytöstä teehen. Hakija väittää, että flusilatsolin hyväksytty käyttö teehen Indonesiassa johtaa asetuksessa (EY) N:o 396/2005 vahvistetut jäämien enimmäismäärät ylittäviin määriin ja että on tarpeen vahvistaa korkeampi jäämien enimmäismäärä, jotta vältetään teen tuontiin kohdistuvat kaupan esteet.

(5) Imatsapikin osalta tehtiin tällainen hakemus jäämien nykyisten enimmäismäärien korottamiseksi Keski- ja Etelä-Amerikasta (Costa Rica, Brasilia, Guatemala) peräisin olevan sokeriruo’on osalta. Fluopyramin osalta tällainen hakemus tehtiin jäämien nykyisten enimmäismäärien korottamiseksi Yhdysvalloista peräisin olevien sitrushedelmien, pähkinöiden, omenoiden, kivihedelmien, mansikoiden, vadelmien ja vatukoiden, mustikoiden, banaanien, perunoiden, retiisin, valkosipulin, sipulien, salottisipulien, paprikoiden, munakoisojen, okran, sokerimaissin, endiivin, yrttien, palkovihannesten, palkokasvien, öljysiementen, viljakasvien, humalan, mausteiden ja sokerijuurikkaan osalta. Malationin osalta tällainen hakemus tehtiin nykyisten jäämien enimmäismäärien korottamiseksi Egyptistä peräisin olevan kamomillan osalta.

(6) Asetuksen (EY) N:o 396/2005 8 artiklan mukaisesti asianomaiset jäsenvaltiot arvioivat nämä hakemukset, ja arviointiraportit toimitettiin komissiolle.

(7) Euroopan elintarviketurvallisuusviranomainen EFSA, jäljempänä ’elintarviketurvallisuusviranomainen’, tutki hakemukset ja arviointiraportit ja tarkasteli etenkin kuluttajille ja tarpeen mukaan eläimille aiheutuvia riskejä ja antoi perustellun lausunnon ehdotetuista jäämien enimmäismääristä (2). Se toimitti lausunnot komissiolle ja jäsenvaltioille sekä asetti ne yleisesti saataville.

(8) Elintarviketurvallisuusviranomainen totesi perustelluissa lausunnoissaan, että siltä osin kuin on kyse bentatsonin käytöstä silpimättömiin ja silvittyihin herneisiin, jäämien enimmäismäärät oli jo vahvistettu tasolle, joka vastaa suunniteltua hyväksyttyä käyttöä. Papujen ja linssien osalta elintarviketurvallisuusviranomainen ehdotti jäämien enimmäismäärien alentamista sen oletuksen perusteella, että nykyiset jäämien enimmäismäärät eivät enää olleet tarpeen. Koska kyseisen oletuksen vahvistavia tietoja ei ole, jäämien enimmäismäärät olisi jätettävä ennalleen. Pähkinöitä, siemenhedelmiä, kirsikoita, mansikoita, perunoita, sipuleita, palkokasveja, maapähkinöitä, rypsinsiemeniä, soijapapuja, maissia, ruista, durraa, vehnää ja sokerijuurikkaita lukuun ottamatta fluopyramin osalta ei toimitettu näyttöä Yhdysvalloissa hyväksytystä käytöstä kasveihin, joiden osalta pyydettiin jäämien enimmäismäärien vahvistamista tuontia varten. Sen vuoksi asetuksen (EY) N:o 396/2005 14 artiklan 2 kohdassa vahvistetut edellytykset eivät täyttyneet. Flusilatsolin osalta elintarviketurvallisuusviranomainen totesi, että aineen käyttöä teehen koskevat tiedot eivät olleet riittäviä tukemaan haettua jäämien enimmäismäärää. Malationin osalta elintarviketurvallisuusviranomainen ehdotti kamomillaan käyttöä varten kahta jäämien enimmäismäärää, joista toinen perustuu jäämiä koskeviin tietoihin vuodesta 2007 alkaen ja toisessa otetaan huomioon Egyptin maatalouskäytännön mahdolliset muutokset vuoden 2007 jälkeen. Koska tällaisista muutoksista ei ole näyttöä, on aiheellista valita elintarviketurvallisuusviranomaisen ensimmäinen ehdotus. Spinosadin osalta elintarviketurvallisuusviranomainen totesi, että aineen käyttöä karhunvatukoihin ja vadelmiin koskevat tiedot eivät olleet riittäviä tukemaan haettuja jäämien enimmäismääriä.

(9) Kaikista muista hakemuksista elintarviketurvallisuusviranomainen totesi, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti huomioon aineiden toksikologisia ominaisuuksia koskevat uusimmat tiedot. Näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten kasvien erittäin suuresta kulutuksesta johtuva lyhytaikainen altistuminen eivät kumpikaan osoita, että hyväksyttävä päiväsaanti (ADI) tai akuutin altistumisen viiteannos (ARfD) olisivat vaarassa ylittyä.

(10) Elintarviketurvallisuusviranomaisen perusteltujen lausuntojen pohjalta ja tarkasteltavana olevan asian kannalta merkitykselliset tekijät huomioon ottaen asianmukaiset muutokset jäämien enimmäismääriin ovat asetuksen (EY) N:o 396/2005 14 artiklan 2 kohdan vaatimusten mukaiset.

(11) Sen vuoksi asetusta (EY) N:o 396/2005 olisi muutettava.

(12) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eivätkä Euroopan parlamentti ja neuvosto ole vastustaneet niitä,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 26 päivänä maaliskuuta 2012. Komission puolesta José Manuel BARROSO Puheenjohtaja

(1) EUVL L 70, 16.3.2005, s. 1.

(2) EFSAn tieteelliset raportit ovat saatavilla osoitteessa http://www.efsa.europa.eu:

Reasoned opinion of EFSA: Modification of the existing MRLs for amidosulfuron in bovine fat, kidney, liver and milk. European Food Safety Authority EFSA Journal 2011; 9(7):2325 [34 pp.]. Julkaistu: 20. heinäkuuta 2011.

Reasoned opinion of EFSA: Modification of the existing MRLs for azoxystrobin in various oilseeds

European Food Safety Authority EFSA Journal 2011; 9(6):2283 [23 pp.]. Julkaistu: 29. kesäkuuta 2011.

Reasoned opinion of EFSA: Modification of the existing MRLs for bentazone in legume vegetables and fresh herbs. European Food Safety Authority EFSA Journal 2011; 9(5):2188 [29 pp.]. Julkaistu: 26. toukokuuta 2011.

Reasoned opinion of EFSA: Setting of MRLs for bixafen in oil seed rape, linseed, mustard seed and poppy seed. European Food Safety Authority EFSA Journal 2011; 9(7):2286 [31 pp.]. Julkaistu: 5. heinäkuuta 2011.

Reasoned opinion of EFSA: Modification of the existing MRL for cyproconazole in rape seed. European Food Safety Authority EFSA Journal 2011; 9(5):2187 [30 pp.]. Julkaistu: 26. toukokuuta 2011.

Reasoned opinion of EFSA: Setting of new MRLs and import tolerances for fluopyram in various crops

European Food Safety Authority EFSA Journal 2011; 9(9):2388 [68 pp.]. Julkaistu: 22. syyskuuta 2011.

Reasoned opinion of EFSA: Modification of the existing MRL for flusilazole in tea. European Food Safety Authority EFSA Journal 2011; 9(5):2195 [21 pp.]. Julkaistu: 30. toukokuuta 2011.

Reasoned opinion of EFSA: Setting of a new MRL for imazapic in sugar cane. European Food Safety Authority EFSA Journal 2011; 9(7):2295 [25 pp.]. Julkaistu: 5. heinäkuuta 2011.

Reasoned opinion of EFSA: Modification of the existing MRL for malathion in camomile.

European Food Safety Authority EFSA Journal 2011; 9(5):2194 [56 pp.]. Julkaistu: 30. toukokuuta 2011.

Reasoned opinion of EFSA: Modification of the existing MRL for propiconazole in rice.

European Food Safety Authority EFSA Journal 2011; 9(6):2218 [30 pp.]. Julkaistu: 8. kesäkuuta 2011.

Reasoned opinion of EFSA: Modification of the existing MRLs for spinosad in various crops.

European Food Safety Authority EFSA Journal 2011; 9(9):2352 [30 pp.]. Julkaistu: 5. syyskuuta 2011.